Proposta għal DEĊIŻJONI TAL-KUNSILL Dwar l-iffirmar, f’isem l-Unjoni Ewropea, tal-Arranġament mal-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ għall-Asil /* COM/2013/0870 final - 2013/0421 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-Regolament (UE) Nru 439/2010 stabbilixxa l-Uffiċċju Ewropew ta’ Appoġġ għall-Asil[1] biex isaħħaħ il-koperazzjoni prattika bejn l-Istati Membri fuq l-asil, itejjeb l-implimentazzjoni tas-Sistema Ewropea Komuni tal-Asil u jgħin lill-Istati Membri li s-sistemi tal-asil u l-akkoljenza tagħhom jinsabu taħt pressjoni partikolari. Il-Premessa 24 tar-Regolament tipprevedi li "sabiex iwettaq l-għan tiegħu, l-Uffiċċju ta’ Appoġġ għandu jkun miftuħ għall-parteċipazzjoni minn pajjiżi li kkonkludew ftehimiet mal-Unjoni li permezz tagħhom adottaw u japplikaw il-liġi tal-Unjoni fl-oqsma koperti minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera." Dawn il-pajjiżi huma msejħa l-“pajjiżi assoċjati”. Għal din ir-raġuni, l-Artikolu 49 (1) tar-Regolament jistipula li "l-Uffiċċju ta’ Appoġġ għandu jkun miftuħ għall-parteċipazzjoni tal-Islanda, il-Liechtenstein, in-Norveġja u l-Isvizzera bħala osservaturi. Għandhom isiru arranġamenti li jispeċifikaw b'mod partikolari n-natura, l-limitu u l-manjiera li fihom dawk il-pajjiżi għandhom jipparteċipaw fil-ħidma tal-Uffiċċju ta’ Appoġġ. Dawn l-arranġamenti għandhom jinkludu dispożizzjonijiet relatati mal-parteċipazzjoni f' inizjattivi meħuda mill-Uffiċċju ta’ Appoġġ, mal-kontribuzzjonijiet finanzjarji u l-persunal. Fir-rigward ta' materji ta’ persunal, dawk l-arranġamenti għandhom, fi kwalunkwe każ, jikkonformaw mar-Regolamenti tal-Persunal." Il-parteċipazzjoni ta’ pajjiżi assoċjati fil-ħidma tal-Uffiċċju ta’ Appoġġ mhux biss hija pass loġiku, meta titqies l-assoċjazzjoni tagħhom mas-sistema ta’ Dublin, iżda għandha wkoll valur miżjud ċar għall-offerta ta' appoġġ tal-Uffiċċju ta’ Appoġġ bħal: l-iskambju tal-aħjar prattiki u tal-għarfien espert, l-appoġġ permanenti u ta’ emerġenza tal-Uffiċċju ta' Appoġġ, il-ġbir ta’ informazzjoni u l-analiżi tal-Uffiċċju ta’ Appoġġ u s-sistema ta’ twissija bikrija u preparazzjoni tal-Uffiċċju ta' Appoġġ. Fuq dik il-bażi l-Kummissjoni ppreżentat fl-1 ta’ Lulju 2011 rakkomandazzjoni lill-Kunsill biex jawtorizza lill-Kummissjoni biex tiftaħ in-negozjati mal-Islanda, in-Norveġja, l-Isvizzera u l-Liechtenstein dwar ftehimiet internazzjonali li jistabbilixxu arranġamenti bħal dawn. Il-Kummissjoni rċeviet l-awtorizzazzjoni tal-Kunsill biex tiftaħ in-negozjati mal-Islanda, in-Norveġja, l-Isvizzera u Liechtenstein dwar l-arranġamenti dwar il-modalitajiet tal-parteċipazzjoni ta’ dawn il-pajjiżi fl-EASO fis-27 ta’ Jannar 2012. In-negozjati saru b’mod konġunt mal-pajjiżi assoċjati kollha. Saru erba’ sessjonijiet ta’ negozjati. It-test finali tal-abbozz tal-Arranġament mal-Isvizzera ġie inizjalat fit-28 ta’ Ġunju 2013. L-Istati Membri kienu infurmati u kkonsultati fil-gruppi ta’ Ħidma tal-Kunsill rilevanti. Min-naħa tal-Unjoni, il-bażi legali għall-Arranġament hija l-Artikolu 74 u 78 (1) u (2), flimkien mal-Artikolu 218 tat-TFUE. Il-proposti mehmużin jikkostitwixxu l-istrumenti legali għall-iffirmar tal-Arranġament. Il-Kunsill jiddeċiedi b’maġġoranza kkwalifikata. 2. IR-RIŻULTATI TAN-NEGOZJATI Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-Arranġament hu aċċettabbli għall-Unjoni. Il-kontenut finali tiegħu jista’ jitqassar kif ġej: L-abbozz ta’ Arranġament jipprevedi l-parteċipazzjoni sħiħa tal-Isvizzera fl-attivitajiet tal-Uffiċċju ta’ Appoġġ [Artikolu 1], ir-rappreżentazzjoni fil-Bord ta’ Tmexxija tal-Uffiċċju ta' Appoġġ bħala osservatur mingħajr dritt tal-vot [l-Artikolu 2], kontribuzzjonijiet finanzjarji annwali tal-Isvizzera, għall-baġit tal-Uffiċċju ta’ Appoġġ b’somma annwali kkalkulata skont il-PDG tagħha bħala perċentwali tal-PDG tal-Istati kollha li jieħdu sehem fil-ħidma tal-Uffiċċju ta’ Appoġġ [l-Artikolu 3 u l-Anness I]. Minbarra dan, l-Isvizzera aċċettat dispożizzjonijiet dwar il-possibbiltà ta’ kontribuzzjoni miżjuda jekk il-kontribuzzjoni tal-Unjoni tiżdied [l-Artikolu 3 u l-Anness I]; Barra minn hekk, l-abbozz ta’ Arranġament jipprevedi t-twaqqif ta’ kumitat magħmul minn rappreżentanti tal-Kummissjoni u tal-pajjiżi assoċjati. Għal raġunijiet ta’ effiċjenza, dan il-Kumitat għandu jiltaqa’ flimkien mal-Kumitati korrispondenti stabbilit ma’ pajjiżi oħra assoċjati parteċipanti abbażi tal-Artikolu 49 (1) tar-Regolament. Il-kumitat ma kienx imsemmi fid-Direttivi ta’ negozjar u ġie mitlub mill-pajjiżi assoċjati sabiex jippermetti skambju ta’ informazzjoni u jimmonitorja l-implimentazzjoni xierqa tal-Arranġament [l-Artikolu 11]. 3. IMPLIKAZZJONI BAĠITARJA L-Artikolu 3 u l-Anness I tal-abbozz tal-Arranġament jiddeskrivu d-dispożizzjonijiet relatati mal-kontribuzzjonijiet finanzjarji annwali tal-Isvizzera għall-baġit tal-Uffiċċju ta’ Appoġġ u l-adattament possibbli tagħhom għas-sitwazzjoni deskritta skont l-Anness I. 4. KONKLUŻJONI Fid-dawl tar-riżultati msemmija hawn fuq, il-Kummissjoni tipproponi li l-Kunsill jiddeċiedi li l-Arranġament bejn l-Unjoni Ewropea u l-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta’ Appoġġ għall-Asil jiġi ffirmat f’isem l-Unjoni u jawtorizza lill-Kummissjoni biex taħtar il-persuna/i bis-setgħa li tiffirma/jiffirmaw f’isem l-Unjoni. 2013/0421 (NLE) Proposta għal DEĊIŻJONI TAL-KUNSILL Dwar l-iffirmar, f’isem l-Unjoni Ewropea, tal-Arranġament mal-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ għall-Asil IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 74 u 78 (1), u (2), flimkien mal-Artikolu 218 (5)] tiegħu, Wara li kkunsidra l-proposta tal-Kummissjoni Ewropea, Billi: (1) Ir-Regolament (UE) Nru 439/2010 tal-Parlament Ewropew u tal-Kunsill tad-19 ta’ Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil[2] jipprovdi, fl-Artikolu 49 (1) tiegħu, li l-Uffiċċju ta’ Appoġġ għandu jkun miftuħ għall-parteċipazzjoni tal-Islanda, il-Liechtenstein, in-Norveġja u l-Isvizzera bħala osservaturi. Għandhom isiru arranġamenti li jispeċifikaw b'mod partikolari n-natura, l-limitu u l-manjiera li fihom dawk il-pajjiżi għandhom jipparteċipaw fil-ħidma tal-Uffiċċju ta’ Appoġġ. (2) Fis-27 ta’ Jannar 012, il-Kunsill awtorizza lill-Kummissjoni biex tibda n-negozjati mal-Isvizzera għal Arranġament dwar il-modalitajiet tal-parteċipazzjoni tagħha fl-Uffiċċju ta’ Appoġġ. In-negozjati ġew konklużi b’suċċess bl-inizjazalar tal-Arranġament fit-28 ta’ Ġunju 2013. (3) L-Arranġament għandu jiġi ffirmat min-negozjatur f'isem l-Unjoni, soġġett għall-konklużjoni tiegħu f'data aktar tard. (4) Kif speċifikat fil-premessa 21 tar-Regolament (UE) Nru 439/2010, ir-Renju Unit u l-Irlanda qed jieħdu sehem u huma marbuta b’dak ir-Regolament. Huma għandhom għalhekk jagħtu effett lill-Artikolu 49 (1) tar-Regolament billi jieħdu sehem f’din id-Deċiżjoni. Ir-Renju Unit u l-Irlanda għalhekk qegħdin jieħdu sehem f’din id-Deċiżjoni. (5) Kif speċifikat fil-premessa 22 tar-Regolament (UE) Nru 439/2010, id-Danimarka mhix qed tieħdu sehem u mhix marbuta b’dak ir-Regolament. Id-Danimarka, għaldaqstant mhux qed tieħu sehem f’din id-Deċiżjoni. ADOTTA DIN ID-DEĊIŻJONI: Artikolu 1 L-iffirmar tal-Arranġament bejn l-Unjoni Ewropea u l-Isvizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ għall-Asil huwa b’dan awtorizzat f’isem l-Unjoni, suġġett għall-konklużjoni tal-Arranġament imsemmi. It-test tal-Arranġament li għandu jiġi iffirmat jinsab mehmuż ma’ din id-Deċiżjoni. Artikolu 2 Il-President tal-Kunsill huwa hawnhekk awtorizzat li jinnomina persuna(i) bil-poter li tiffirma/jiffirmaw l-Arranġament, f’isem l-Unjoni. Artikolu 3 Din id-Deċiżjoni għandha ssir effettiva fil-jum tal-adozzjoni tagħha. Magħmul fi Brussell, Għall-Kunsill Il-President ANNESS ARRANĠAMENT bejn l-Unjoni Ewropea u l-Konfederazzjoni Svizzera dwar il-modalitajiet tal-parteċipazzjoni tagħha fl- Uffiċċju Ewropew ta' Appoġġ għall-Asil L-UNJONI EWROPEA, minn issa ‘l quddiem imsejħa "l-UE", min-naħa l-waħda, u IL-KONFEDERAZZJONI SVIZZERA, minn issa 'l quddiem imsejħa "l-Isvizzera", min-naħa l-oħra, Wara li kkunsidraw l-Artikolu 49 (1) tar-Regolament (UE) Nru 439/2010 tal-Parlament Ewropew u tal-Kunsill tad- 19 ta’ Mejju 2010 li jistabbilixxi Uffiċċju Ewropew ta’ Appoġġ għall-Asil[3], minn issa ’l quddiem imsejjaħ ir-"Regolament", Billi (1) Ir-Regolament jistipula li sabiex iwettaq l-għan tiegħu, l-Uffiċċju Ewropew ta' Appoġġ għall-Asil, minn issa 'l quddiem imsejjaħ "l-Uffiċċju ta' Appoġġ", għandu jkun miftuħ għall-parteċipazzjoni minn pajjiżi li kkonkludew ftehimiet mal-UE li permezz tagħhom adottaw u japplikaw il-liġi tal-UE fil-qasam kopert minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera, minn issa 'l quddiem imsejħa l-"pajjiżi assoċjati", (2) L-Isvizzera kkonkludiet ftehimiet mal-UE, li bis-saħħa tagħhom adottat u tapplika l-liġi tal-UE fil-qasam kopert mir-Regolament, b’mod partikolari l-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi biex ikun stabbilit l-Istat responsabbli biex jeżamina talba għall-asil iddepożitata fi Stat Membru jew fl-Isvizzera[4], FTIEHMU DAN LI ĠEJ: Artikolu 1 Sa fejn se tasal il-parteċipazzjoni L-Isvizzera għandha tipparteċipa b’mod sħiħ fil-ħidma tal-Uffiċċju ta’ Appoġġ u tkun intitolata li tirċievi appoġġ mill-Uffiċċju ta’ Appoġġ kif deskritt fir-Regolament u skont it-termini stabbiliti bl-Arranġament preżenti. Artikolu 2 Il-Bord tat-Tmexxija l-Isvizzera għandha tkun rappreżentata fil-Bord tat-Tmexxija tal-Uffiċċju ta’ Appoġġ bħala osservatur mingħajr id-dritt li tivvota. Artikolu 3 Kontribuzzjoni finanzjarja 1. l-Isvizzera għandha tikkontribwixxi għad-dħul tal-Uffiċċju ta’ Appoġġ somma annwali kkalkulata skont il-Prodott Domestiku Gross (PDG) bħala persentaġġ tal-PDG tal-Istati parteċipanti kollha skont il-formula deskritta fl-Anness I. 2. Il-kontribuzzjoni finanzjarja msemmija fil-paragrafu 1 għandha ssir mill-jum wara d-dħul fis-seħħ ta’ dan l-Arranġament. L-ewwel kontribuzzjoni finanzjarja għandha titnaqqas b’mod proporzjonat maż-żmien li jifdal fis-sena wara d-dħul fis-seħħ ta’ dan l-Arranġament. Artikolu 4 Protezzjoni tad-Dejta 1. l-Isvizzera għandha tapplika r-regoli nazzjonali tagħha dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta.[5] 2. Għall-għan ta' dan l-Arranġament, Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi Komunitarji u dwar il-moviment liberu ta' dak id-dejta[6], għandu japplika għall-ipproċessar tad-dejta personali mill-Uffiċċju ta’ Appoġġ. 3. L-Isvizzera u l-Liechtenstein għandhom jirrispettaw ir-regoli dwar il-kunfidenzjalità tad-dokumenti miżmumin mill-Uffiċċju ta' Appoġġ, kif stabbilit fir-Regoli ta’ Proċedura tal-Bord tat-Tmexxija. Artikolu 5 Status ġuridiku L-Uffiċċju ta' Appoġġ għandu jkollu personalità legali skont il-liġi tal-Isvizzera u għandu jgawdi fl-Isvizzera l-kapaċità legali l-aktar estensiva mogħtija lil persuni legali skont il-liġi tal-Isvizzera. Jista', b'mod partikolari, jakkwista jew jiddisponi minn proprjetà mobbli u immobbli u jista' jkun parti fi proċedimenti legali. Artikolu 6 Responsabbiltà Ir-responsabbiltà tal-Uffiċċju ta’ Appoġġ għandha tkun regolata mill-Artikolu 45 (1), (3) u (5) tar-Regolament. Artikolu 7 Qorti tal-Ġustizzja L-Isvizzera għandha tirrikonoxxi l-kompetenza tal-Qorti tal-Ġustizzja tal-Unjoni Ewropea fuq l-Uffiċċju ta' Appoġġ, kif previst fl-Artikolu 45 (2) u (4) tar-Regolament. Artikolu 8 Persunal tal-Uffiċċju ta’ Appoġġ 1. Skont l-Artikolu 38 (1) u 49 (1) tar-Regolament, ir-Regolamenti dwar il-Persunal tal-Uffiċjali u l-Kondizzjonijiet ta’ Impjieg ta’ Ħaddiema Oħra tal-Unjoni Ewropea, ir-regoli adottati b’mod konġunt mill-istituzzjonijiet tal-Unjoni Ewropea sabiex ikunu applikati dawn ir-Regolamenti tal-Persunal u r-regoli adottati mill-Uffiċċju ta’ Appoġġ skont l-Artikolu 38 (2) tar-Regolament japplikaw għal ċittadini tal-Isvizzera reklutati bħala membri tal-persunal mill-Uffiċċju ta’ Appoġġ. 2. B’deroga mill-Artikolu 12 (2) (a) u l-Artikolu 82 (3) (a) tal- Kundizzjonijiet ta’ Impjieg ta’ Ħaddiema Oħra tal-Unjoni Ewropea, ċittadini tal-Isvizzera li jgawdu d-drittijiet kollha tagħhom bħala ċittadini jistgħu jiġu ingaġġati permezz ta’ kuntratt mid-Direttur Eżekuttiv tal-Uffiċċju ta’ Appoġġ skont ir-regoli eżistenti għall-għażla u l-ingaġġ tal-persunal adottati mill-Uffiċċju ta’ Appoġġ. 3. L-Artikolu 38 (4) tar-Regolament għandu japplika mutatis mutandis għaċ-ċittadini tal-Isvizzera. 4. Ċittadini tal-Isvizzera ma jistgħux, madankollu, jinħatru għal kariga ta’ Direttur Eżekuttiv tal-Uffiċċju ta’ Appoġġ. Artikolu 9 Privileġġi u immunitajiet 1. l-Isvizzera għandha tapplika għall-Uffiċċju ta’ Appoġġ u għall-impjegati tiegħu l-Protokoll dwar il-Privileġġi u l-Immunitajiet tal-Unjoni Ewropea li huwa stipulat fl-Anness II ta' dan l-Arranġament, kif ukoll kwalunkwe regoli adottati skont dan il-Protokoll relatati ma’ materji tal-persunal tal-Uffiċċju ta’ Appoġġ. 2. Il-proċedura għall-applikazzjoni tal-Protokoll dwar il-Privileġġi u l-Immunitajiet tal-Unjoni Ewropea hija stipulata fl-Appendiċi mal-Anness II. Artikolu 10 Ġlieda kontra l-frodi Id-dispożizzjonijiet fir-rigward tal-Artikolu 44 tar-Regolament relatati mal-kontroll finanzjarju mill-UE fl-Isvizzera li jikkonċernaw il-parteċipanti fl-attivitajiet tal-Uffiċċju ta’ Appoġġ huma stabbiliti fl-Anness III. Artikolu 11 Kumitat 1. Kumitat, kompost minn rappreżentanti tal-Kummissjoni Ewropea u l-Isvizzera, għandu jissorvelja l-implimentazzjoni xierqa tal-Arranġament u jiżgura proċess kontinwu ta’ għoti ta’ informazzjoni u skambju ta’ opinjonijiet f’dan ir-rigward. Għal raġunijiet ta’ effiċjenza, dan il-Kumitat għandu jiltaqa’ flimkien mal-Kumitati korrispondenti stabbiliti ma’ pajjiżi oħra assoċjati parteċipanti abbażi tal-Artikolu 49 (1) tar-Regolament. Għandu jiltaqa’ fuq talba kemm tal-Isvizzera kif ukoll tal-Kummissjoni Ewropea. Il-Bord ta’ Tmexxija tal-Uffiċċju ta’ Appoġġ għandu jkun infurmat dwar il-ħidma ta’ dan il-Kumitat. 2. Informazzjoni dwar leġiżlazzjoni prevista tal-UE, li jew taffettwa direttament jew temenda r-Regolament jew mistennija li jkollha implikazzjoniet relatati mal-kontribuzzjoni finanzjarja stipulata fl-Artikolu 3 ta’ dan l-Arranġament, għandha tinqasam u għandu jseħħ skambju ta’ fehmiet dwarha fil-Kumitat. Artikolu 12 Annessi L-Annessi għal dan l-Arranġament għandhom jikkostitwixxu parti integrali minn dan l-Arranġament. Artikolu 13 Dħul fis-seħħ 1. Il-Partijiet Kontraenti għandhom japprovaw dan l-Arranġament skont il-proċeduri interni tagħhom. Il-Partijiet għandhom jinnotifikaw lil xulxin bit-tlestija ta' dawn il-proċeduri. 2. Dan l-Arranġament għandu jidħol fis-seħħ fl-ewwel jum tal-ewwel xahar wara l-jum tal-aħħar notifika msemmija fil-paragrafu 1. Artikolu 14 Tmiem u validità 1. Dan l-Arranġament għandu jkun għal perjodu mhux limitat. 2. Kull Parti Kontraenti tista’, wara konsultazzjoni fi ħdan il-Kumitat, tiddenunzja dan l-Arranġament billi tinnotifika lill-Parti Kontraenti l-oħra. L-Arranġament għandu jieqaf milli japplika sitt xhur wara d-data ta’ dan l-avviż. 3. Dan l-Arranġament għandu jiġi terminat f'każ ta' terminazzjoni tal-Arranġament bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżaminazzjoni ta' talba għall-ażil iddepożitata fi Stat Membru jew fl-Isvizzera[7]. 4. Dan l-Arranġament għandu jitfassal f'oriġinal wieħed bil-lingwa Bulgara, Kroata, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża, b'kull test ikun ugwalment awtentiku. …………… ANNESS I Il-formula biex tiġi kkalkolata l-kontribuzzjoni 1. Il-kontribuzzjoni finanzjarja tal-Isvizzera għad-dħul tal-Uffiċċju ta’ Appoġġ definita fl-Artikolu 33 (3) (d) tar-Regolament hija kkalkolata kif ġej: l-aktar figuri finali aġġornati tal-Prodott Domestiku Gross (PDG) tal-Isvizzera disponibbli fil-31 ta’ Marzu ta’ kull sena għandu jinqasam bl-għadd ta’ ċifri tal-PDG tal-Istati kollha li jipparteċipaw fl-Uffiċċju ta’ Appoġġ disponibbli għall-istess sena. Il-persentaġġ miksub se jiġi applikat għall-parti tad-dħul tal-Uffiċċju ta’ Appoġġ awtorizzat kif definit fl-Artikolu 33 (3) (a) tar-Regolament, fis-sena li qed tiġi analizzata sabiex jiġi miksub l-ammont tal-kontribuzzjoni finanzjarja tal-Isvizzera. 2. Il-kontribuzzjoni finanzjarja għandha titħallas f’Euro. 3. L-Isvizzera għandha tħallas il-kontribuzzjoni finanzjarja tagħha sa mhux aktar tard minn 45 jum wara li tirċievi nota ta’ debitu. Kull dewmien fil-ħlas iwassal għall-ħlas ta’ imgħax ta' inadempjenza mill-Isvizzera fuq l-ammont mhux imħallas mid-data dovuta. Ir-rata tal-imgħax għandha tkun ir-rata applikata mill-Bank Ċentrali Ewropew għall-operazzjonijiet prinċipali ta’ finanzjament, kif inhi ppubblikata fis-serje C tal-Ġurnal Uffiċjali tal-Unjoni Ewropea, li tidħol fis-seħħ fl-ewwel jum kalendarju tax-xahar tad-data ta’ skadenza, miżjuda bi 3.5 punti perċentwali. 4. Il-kontribuzzjoni finanzjarja tal-Isvizzera għandha tiġi adattata skont dan l-Anness f’każ li l-kontribuzzjoni finanzjarja mill-Unjoni Ewropea li ddaħħlet fil-baġit ġenerali tal-Unjoni Ewropea kif definit fl-Artikolu 33 (3) (a) ta’ dan ir-Regolament tiżdied skont l-Artikoli 26, 27 jew 41 tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002[8]. F’dan il-każ, id-differenza għandha tkun dovuta 45 jum wara li tirċievi n-nota ta’ debitu. 5. Fil-każ li l-krediti ta’ ħlas tal-Uffiċċju ta’ Appoġġ riċevut mill-UE skont l-Artikolu 33 (3) (a) tar-Regolament dwar fis-sena N ma jintefqux qabel il-31 ta’ Diċembru tas-sena N jew li l-baġit tal-Uffiċċju ta’ Appoġġ tas-sena N jitnaqqas skont l-Artikoli 26, 27 jew 41 tar-Regolament (UE, Euratom) Nru 966/2012, il-parti ta’ dawn il-krediti ta’ ħlas li ma ntefqux jew li ġew imniżżla korrispondenti għall-perċentwal tal-kontribuzzjoni magħmula mill-Isvizzera, hija trasferita fil-baġit tas-sena N+1 tal-Uffiċċju ta’ Appoġġ. Il-kontribuzzjoni tal-Isvizzera għall-baġit tal-Uffiċċju ta’ Appoġġ tas-sena N + 1 għandha titnaqqas f’dan is-sens. ANNESS II PROTOKOLL (Nru 7) DWAR IL-PRIVILEĠĠI U L-IMMUNITAJIET TAL-UNJONI EWROPEA IL-PARTIJIET KONTRAENTI GĦOLJA, FILWAQT LI KKUNSIDRAW li, skont l-Artikolu 343 tat-Trattat dwar il-Funzjonament tal-Unjoni Ewropea u l-Artikolu 191 tat-Trattat li jistabbilixxi l-Komunità Ewropea tal-Enerġija Atomika (KEEA), l-Unjoni Ewropea u l-KEEA għandhom igawdu fit-territorji tal-Istati Membri dawk il-privileġġi u l-immunitajiet li huma meħtieġa għat-twettiq tal-attivitajiet tagħhom, FTHIEMU dwar id-dispożizzjonijet li ġejjin, li huma annessi mat-Trattat dwar l-Unjoni Ewropea, it-Trattat dwar il-Funzjonament tal-Unjoni Ewropea u t-Trattat li jistabbilixxi l-Komunità Ewropea tal-Enerġija Atomika: KAPITOLU I PROPRJETÀ, FONDI, ASSI U ĦIDMIET TAL-UNJONI EWROPEA Artikolu 1 Il-postijiet u l-bini tal-Unjoni jkunu invjolabbli. Ikunu eżenti minn tfittxija, rekwiżizzjoni, konfiska jew esproprjazzjoni. Il-proprjetà u l-assi tal-Unjoni ma jkunu suġġetti għal ebda miżura amministrattiva jew legali li tirrestrinġihom mingħajr l-awtorizzazzjoni tal-Qorti tal-Ġustizzja. Artikolu 2 L-arkivji tal-Unjoni jkunu invjolabbli. Artikolu 3 L-Unjoni, l-assi, id-dħul finanzjarju u proprjetà oħra tagħha ikunu eżenti minn kull taxxa diretta. Il-Gvernijiet tal-Istati Membri għandhom, kull meta possibbli, jieħdu l-miżuri xierqa sabiex jirrinunzjaw għal jew iħallsu lura l-ammont ta’ taxxi indiretti jew taxxi fuq il-bejgħ inklużi fil-prezz ta’ proprjetà mobbli jew immobbli, meta l-Unjoni tagħmel, għall-użu uffiċjali tagħha, xirjiet sostanzjali li l-prezz tagħhom ikun jinkludi taxxi ta’ din ix-xorta. Dawn id-dispożizzjonijiet m’għandhomx japplikaw, madankollu, b’mod li jkollhom l-effett li jfixklu l-kompetizzjoni fi ħdan l-Unjoni. L-ebda eżenzjoni m’għandha tingħata għar-rigward ta’ taxxi u ammonti dovuti li jkunu biss ħlasijiet għal servizzi ta’ utilità pubblika. Artikolu 4 L-Unjoni tkun eżenti mid-dazji kollha tad-dwana, projbizzjonijiet u restrizzjonijiet fuq l-importazzjonijiet u l-esportazzjonijiet ta’ oġġetti intiżi għall-użu uffiċjali tagħha: ħadd ma għandu jiddisponi minn oġġetti hekk importati, sew bi ħlas sew bla ħlas, fit-territorju tal-pajjiż li fih ikunu ġew importati, ħlief taħt kondizzjonijiet approvati mill-gvern ta’ dak il-pajjiż. L-Unjoni tkun ukoll eżenti minn kull dazju tad-dwana u minn kull projbizzjoni u restrizzjoni fuq importazzjonijiet u esportazzjonijiet għar-rigward tal-pubblikazzjonijiet tagħha. KAPITOLU II KOMUNIKAZZJONIJIET U LAISSEZ-PASSER Artikolu 5 (ex Artikolu 6) Għall-komunikazzjonijiet uffiċjali u t-trażmissjoni tad-dokumenti kollha tagħhom, l-istituzzjonijiet tal-Unjoni igawdu fit-territorju ta’ kull Stat Membru it-trattament mogħti minn dak l-Istat lil missjonijiet diplomatiċi. Korrispondenza uffiċjali u komunikazzjonijiet uffiċjali oħra tal-istituzzjonijiet tal-Unjoni ma jkunux suġġetti għal ċensura. Artikolu 6 (ex Artikolu 7) Laissez-passer f’għamla li tiġi stabbilita mill-Kunsill, li jaġixxi b’maġġoranza sempliċi, li għandhom ikunu rikonoxxuti bħala dokumenti validi tal-ivvjaġġar mill-awtoritajiet tal-Istati Membri, jistgħu jinħarġu lill-membri u lill-impjegati tal-istituzzjonijiet tal-Unjoni mill-Presidenti ta’ dawn l-istituzzjonijiet. Dawn il-laissez-passer għandhom jinħarġu lill-uffiċjali u lill-impjegati oħra taħt kondizzjonijiet stipulati fir-Regolamenti dwar il-Persunal tal-uffiċjali u l-Kondizzjonijiet tal-Impjieg ta’ impjegati oħra tal-Unjoni. Il-Kummissjoni tista' tikkonkludi ftehim sabiex dawn il-laissez-passer ikunu rikonoxxuti bħala dokumenti tal-ivvjaġġar validi ġewwa t-territorju ta' pajjiżi terzi. KAPITOLU III IL-MEMBRI TAL-PARLAMENT EWROPEW Artikolu 7 (ex Artikolu 8) M’għandha tiġi imposta ebda restrizzjoni amministrattiva jew ta’ xort’oħra fuq il-moviment liberu ta’ membri tal-Parlament Ewropew li jkunu qed jivvjaġġaw lejn jew mill-post fejn jiltaqa’ l-Parlament Ewropew. Il-Membri tal-Parlament Ewropew għandhom, fir-rigward ta’ dwana u kontroll fuq il-kambju, jingħataw: a) mill-Gvern tagħhom stess, l-istess faċilitajiet bħal dawk mogħtija lil uffiċjali għolja li jkunu qed jivvjaġġaw barra l-pajjiż fuq missjonijiet uffiċjali temporanji; b) mill-Gvernijiet ta’ Stati Membri oħra, l-istess faċilitajiet bħal dawk mogħtija lil rappreżentanti ta’ Gvernijiet barranin fuq missjonijiet uffiċjali temporanji. Artikolu 8 (ex Artikolu 9) Membri tal-Parlament Ewropew m’għandhom ikunu suġġetti għal ebda forma ta’ investigazzjoni, detenzjoni jew proċeduri legali, fir-rigward ta’ opinjonijiet espressi jew voti mogħtija minnhom fil-qadi ta’ dmirijiethom. Artikolu 9 (ex Artikolu 10) Waqt is-sessjonijiet tal-Parlament Ewropew, il-membri tiegħu, għandhom igawdu: a) fit-territorju tal-Istat tagħhom stess, l-immunitajiet mogħtija lil membri tal-parlament tagħhom; b) fit-territorju ta’ kull Stat Membru ieħor, l-immunità minn kull tip ta’ detenzjoni u minn proċeduri legali. L-immunità bl-istess mod tkun tgħodd għall-Membri waqt li jkunu qed jivvjaġġaw lejn u mill-post fejn jiltaqa’ l-Parlament Ewropew. L-immunità ma tistax tintalab meta membru jinqabad fil-fatt ta’ reat u ma tipprekludix lill-Parlament Ewropew milli jeżerċita d-dritt tiegħu li jirrinunzja għall-immunità ta’ xi wieħed mill-membri tiegħu. KAPITOLU IV RAPPREŻENTANTI TA’ STATI MEMBRI LI JKUNU QED JIEĦDU SEHEM FIL-ĦIDMA TAL-ISTITUZZJONIJIET TAL-UNJONI EWROPEA Artikolu 10 (ex Artikolu 11) Rappreżentanti ta’ Stati Membri li jkunu qed jieħdu sehem fil-ħidma tal-istituzzjonijiet tal-Unjoni, il-konsulenti u l-esperti tekniċi tagħhom għandhom, fil-qadi tad-doveri tagħhom u waqt li jkunu qed jivvjaġġaw lejn u mill-post tal-laqgħa jgawdu mill-privileġġi, l-immunitajiet u l-faċilitajiet konswetudinarji. Dan l-Artikolu japplika wkoll għal membri ta’ korpi ta’ konsulenza tal-Unjoni. KAPITOLU V UFFIĊJALI U IMPJEGATI OĦRA TAL-UNJONI EWROPEA Artikolu 11 (ex Artikolu 12) Fit-terrritorju ta’ kull Stat Membru u tkun xi tkun iċ-ċittadinanza tagħhom, uffiċjali u impjegati oħra tal-Unjoni: a) mingħajr preġudizzju għad-dispożizzjonijiet tat-Trattati li għandhom x’jaqsmu, min-naħa l-waħda, mar-regoli dwar ir-responsabbiltà ta’ uffiċjali u impjegati oħra lejn l-Unjoni u, min-naħa l-oħra, mal-ġuriżdizzjoni tal-Qorti tal-Ġustizzja tal-Unjoni Ewropea fi kwistjonijiet bejn l-Unjoni u l-uffiċjali u impjegati oħra tagħha, ikollhom immunità minn proċedimenti legali fir-rigward ta’ atti magħmulin minnhom fil-kapaċità uffiċjali tagħhom, inklużi kliem li jkunu qalu jew kitbu. Ikomplu jgawdu din l-immunità wara li jkunu temmew il-kariga tagħhom; b) flimkien mal-konjuġi tagħhom u membri dipendenti tal-familji tagħhom, ma jkunux suġġetti għal restrizzjonijiet fl-immigrazzjoni jew għal formalitajiet fir-reġistrazzjoni ta’ frustieri; c) fir-rigward ta’ regolamenti dwar il-valuta jew il-kambju, jingħataw l-istess faċilitajiet bħal ma s-soltu jingħataw lil uffiċjali ta’ organizzazzjonijiet internazzjonali; d) igawdu d-dritt li jimportaw mingħajr ebda dazju l-għamara u l-oġġetti personali tagħhom meta jibdew il-kariga tagħhom għall-ewwel darba f’dak il-pajjiż u d-dritt li jerġgħu jesportaw l-għamara u l-oġġetti personali tagħhom mingħajr ebda dazju, meta jtemmu d-doveri tagħhom f’dak il-pajjiż, mingħajr preġudizzju, f’kull każ, għall-kondizzjonijiet meqjusin meħtieġa mill-Gvern tal-pajjiż, fejn dan id-dritt jiġi eżerċitat; e) ikollhom id-dritt li jimportaw mingħajr ebda dazju karrozza għall-użu personali tagħhom, akkwistata jew fil-pajjiż fejn l-aħħar kellhom ir-residenza tagħhom jew fil-pajjiż li tiegħu huma jkollhom ċittadinanza skont il-pattijiet viġenti fis-suq lokali ta’ dak il-pajjiż, u li jerġgħu jesportawha mingħajr ebda dazju, mingħajr preġudizzju f’kull każ għall-kondizzjonijiet meqjusin meħtieġa mill-Gvern ta’ dak il-pajjiż. Artikolu 12 (ex Artikolu 13) L-uffiċjali u impjegati oħra tal-Unjoni għandhom ikunu suġġetti għal taxxa għall-benefiċċju tal-Unjoni fuq salarji, pagi u emolumenti mħallsa lilhom mill-Unjoni, skont il-kondizzjonijiet u l-proċedura stabbilita mill-Parlament Ewropew u l-Kunsill li jaġixxu permezz ta’ regolamenti skont il-proċedura leġiżlattiva ordinarja u wara konsultazzjoni mal-istituzzjonijiet konċernati. Ikunu eżenti minn taxxi nazzjonali fuq salarji, pagi u emolumenti mħallsa mill-Unjoni. Artikolu 13 (ex Artikolu 14) Fl-applikazzjoni tat-taxxa fuq id-dħul, it-taxxa fuq il-ġid u t-taxxa tas-suċċessjoni u fl-applikazzjoni ta’ konvenzjonijiet dwar il-ħelsien mit-taxxa doppja magħmulin bejn Stati Membri tal-Unjoni, uffiċjali u impjegati oħra tal-Unjoni li, unikament minħabba fil-qadi tad-doveri tagħhom fis-servizz tal-Unjoni, jistabbilixxu r-residenza tagħhom fit-territorju ta’ Stat Membru li ma jkunx il-pajjiż ta’ domiċilju tagħhom għal għanijiet ta’ taxxa, meta jidħlu fis-servizz tal-Unjoni, jiġu kunsidrati, sew fil-pajjiż tar-residenza attwali tagħhom sew fil-pajjiż tad-domiċilju għal għanijiet ta’ taxxa, bħala li jkunu żammew id-domiċilju tagħhom f’dan l-aħħar pajjiż basta li dan ikun membru tal-Unjoni. Dawn id-dispożizzjonijiet jgħoddu wkoll għall-konjuġi, safejn il-konjuġi ma jkollux jew ma jkollhiex separatament xi okkupazzjoni bi qligħ, u għal ulied dipendenti fuq u taħt ir-responsabbiltà tal-persuni msemmija f’dan l-Artikolu. Il-proprjetà mobbli, li tappartjeni lil persuni msemmija fil-paragrafu preċedenti u li tkun tinsab fit-territorju tal-pajjiż fejn dawn ikunu qegħdin joqogħdu, tkun eżenti minn kull taxxa tas-suċċessjoni f’dak il-pajjiż; dik il-proprjetà għandha, għall-kalkolu ta’ dik it-taxxa, tiġi meqjusa bħala li tinsab fil-pajjiż ta’ domiċilju għal għanijiet ta’ taxxa, mingħajr preġudizzju għad-drittijiet ta’ pajjiżi terzi u għall-applikazzjoni possibbli ta’ provvedimenti ta’ konvenzjonijiet internazzjonali fuq it-tassazzjoni doppja. Kull domiċilju miksub unikament minħabba l-qadi ta’ dmirijiet fis-servizz ta’ organizzazzjonijiet internazzjonali oħra m’għandux jitqies fl-applikazzjoni tad-dispożizzjonijiet ta’ dan l-Artikolu. Artikolu 14 (ex Artikolu 15) Il-Parlament Ewropew u l-Kunsill, li jaġixxu permezz ta’ regolamenti skont il-proċedura leġiżlattiva ordinarja u wara konsultazzjoni mal-istituzzjonijiet ikkonċernati, għandhom jistabbilixxu l-iskema ta’ benefiċċji tas-sigurtà soċjali għall-uffiċjali u għall-impjegati l-oħra tal-Unjoni. Artikolu 15 (ex Artikolu 16) Il-Parlament Ewropew u l-Kunsill, li jaġixxu permezz ta’ regolamenti skont il-proċedura leġiżlattiva ordinarja u wara li jikkonsultaw lill-istituzzjonijiet l-oħra involuti, għandhom jistabbilixxu l-kategoriji ta’ uffiċjali u impjegati oħra tal-Unjoni li għalihom id-dispożizzjonijiet tal-Artikolu 11, tat-tieni subparagrafu tal-Artikolu 12, u tal-Artikolu 13 għandhom japplikaw, kollha kemm huma jew f’parti minnhom. L-ismijiet, il-gradi u l-indirizzi ta’ uffiċjali u impjegati oħra mdaħħla f’dawk il-kategoriji għandhom jiġu komunikati perjodikament lill-gvernijiet tal-Istati Membri. KAPITOLU VI PRIVILEĠĠI U IMMUNITAJIET TA’ MISSJONIJIET TA’ PAJJIŻI TERZI AKKREDITATI LILL-UNJONI EWROPEA Artikolu 16 (ex Artikolu 17) L-Istat Membru li fit-territorju tiegħu l-Unjoni ikollha s-sede tagħha għandu jagħti l-immunitajiet u l-privileġġi diplomatiċi konswetudinarji lil missjonijiet ta’ pajjiżi terzi akkreditati lill-Unjoni. KAPITOLU VII DISPOŻIZZJONIJIET ĠENERALI Artikolu 17 (ex Artikolu 18) Privileġġi, immunitajiet u faċilitajiet jingħataw lill-uffiċjali u l-impjegati oħra tal-Unjoni unikament fl-interessi tal-Unjoni. Kull istituzzjoni tal-Unjoni tkun meħtieġa li tirrinunzja għall-immunità mogħtija lil xi uffiċjal jew impjegat ieħor kull fejn dik l-istituzzjoni jidhrilha li r-rinunzja għal dik l-immunità ma tkunx kontra l-interessi tal-Unjoni. Artikolu 18 (ex Artikolu 19) L-istituzzjonijiet tal-Unjoni għandhom, bl-għan li jiġi applikat dan il-Protokoll, jikkoperaw mal-awtoritajiet responsabbli tal-Istati Membri involuti. Artikolu 19 (ex Artikolu 20) L-Artikoli 11 sa 14 u l-Artikolu 17 għandhom japplikaw għall-President tal-Kunsill Ewropew. Huma għandhom japplikaw ukoll għall-membri tal-Kummissjoni. Artikolu 20 (ex Artikolu 21) L-Artikoli 11 sa 14 u l-Artikolu 17 għandhom japplikaw għall-Imħallfin, l-Avukati Ġenerali, ir-Reġistraturi u l-Assistenti Relaturi tal-Qorti tal-Ġustizzja tal-Unjoni Ewropea, mingħajr preġudizzju għad-dispożizzjonijiet tal-Artikolu 3 tal-Protokoll dwar l-Istatut tal-Qorti tal-Ġustizzja tal-Unjoni Ewropea li għandhom x’jaqsmu mal-immunità minn proċedimenti legali għall-Imħallfin u l-Avukati Ġenerali. Artikolu 21 (ex Artikolu 22) Dan il-Protokoll japplika wkoll għall-Bank Ewropew tal-Investiment, għall-membri tal-organi tiegħu, għall-persunal u r-rappreżentanti tal-Istati Membri li jieħdu sehem fl-attivitajiet tiegħu, mingħajr preġudizzju għad-dispożizzjonijiet tal-Protokoll dwar l-Istatut tal-Bank. Il-Bank Ewropew tal-Investiment għandu barra minn dan jiġi eżentat minn kull forma ta’ tassazzjoni jew impożizzjoni ta’ xorta simili f’każ ta’ xi żieda fil-kapital tiegħu u mid-diversi formalitajiet li jista’ jkollhom x’jaqsmu ma’ dan fl-Istat fejn il-Bank ikollu s-sede tiegħu. Bl-istess mod, ix-xoljiment jew stralċ tiegħu ma għandha tagħti lok għal ebda impożizzjoni. Fl-aħħarnett, l-attivitajiet tal-Bank u tal-organi tiegħu imwettqa skont l-Istatut tiegħu ma jkunux suġġetti għal xi taxxa fuq id-dħul. Artikolu 22 (ex Artikolu 23) Dan il-Protokoll għandu jkun japplika wkoll għall-Bank Ċentrali Ewropew, għall-membri tal-organi tiegħu u għall-persunal tiegħu, mingħajr preġudizzju għad-dispożizzjonijiet tal-Protokoll fuq l-Istatut tas-Sistema Ewropea ta’ Banek Ċentrali u tal-Bank Ċentrali Ewropew. Il-Bank Ewropew tal-Investiment għandu barra minn dan jiġi eżentat minn kull forma ta’ tassazzjoni jew impożizzjoni ta’ xorta simili f’każ ta’ xi żieda fil-kapital tiegħu u mid-diversi formalitajiet li jista’ jkollhom x’jaqsmu ma’ dan fl-Istat fejn il-Bank ikollu s-sede tiegħu. L-attivitajiet tal-Bank u tal-fergħat tiegħu li jaħdmu skont l-Istatut tas-Sistema Ewropea tal-Banek Ċentrali u tal-Bank Ċentrali Ewropew m’għandhomx ikunu suġġetti għal xi taxxa fuq id-dħul. L-Appendiċi tal-ANNESS II Proċedura għall-applikazzjoni fl-Isvizzera tal-Protokoll dwar privileġġi u immunitajiet 1. Estensjoni tal-applikazzjoni għall-Isvizzera Kull referenza għall-Istati Membri fil-Protokoll dwar il-privileġġi u l-immunitajiet tal-Unjoni Ewropea (minn issa 'l quddiem "il-Protokoll") għandha tinftiehem li tapplika b'mod ugwali fl-Isvizzera, sakemm ma jkunx determinat mod ieħor fid-dispożizzjonijiet li ġejjin. 2. Eżenzjoni tal-Uffiċċju ta' Appoġġ mit-taxxi indiretti (inkluża l-VAT) L-oġġetti u s-servizzi esportati mill-Isvizzera mhumiex suġġetti għat-taxxa fuq il-valur miżjud Svizzera (VAT). Fil-kaz ta' oġġetti u servizzi pprovduti lill-Aġenzija fl-Isvizzera għall-użu uffiċjali tagħha, l-eżenzjoni mill-VAT issir permezz ta' rifużjoni, konformi mal-Artikolu 3, it-tieni paragrafu, tal-Protokoll. L-eżenzjoni mill-VAT tingħata jekk il-prezz tax-xiri effettiv tal-beni u s-servizzi indikat fil-fattura jew fid-dokument ekwivalenti jammonta għal total ta’ mill-anqas 100 Frank Svizzeru (taxxa inkluża). Il-ħlas lura tal-VAT jingħata mal-preżentazzjoni tal-formoli Svizzeri apposta lit-Taqsima Ewlenija tal-VAT tal-Amministrazzjoni Federali tat-Taxxa. Fil-prinċipju, it-talbiet jinħadmu fi żmien tliet xhur minn meta tkun intefgħet it-talba għall-ħlas lura akkumpanjata mid-dokumenti anċillari meħtieġa. 3. Proċedura għall-applikazzjoni tar-regoli marbuta mal-persunal tal-Uffiċċju ta' Appoġġ F’dak li għandu x’jaqsam mat-tieni paragrafu tal-Artikolu 12 tal-Protokoll, l-Isvizzera għandha teżenta, skont il-prinċipji tal-liġi nazzjonali tagħha, lill-uffiċjali u l-impjegati l-oħra tal-Uffiċċju ta' Appoġġ fit-tifsira tal-Artikolu 2 tar-Regolament (Euratom, KEFA, KEE) Nru 549/69 tal-Kunsill tal-25 ta’ Marzu 1969 li jistabbilixxi l-kategoriji ta' uffiċjali u impjegati oħra tal-Komunitajiet Ewropej lil liema d-disposizzjonijiet tal-Artikolu 12, it-tieni paragrafu tal-Artikolu 13 u l-Artikolu 14 tal-Protokoll dwar il-Privileġġi u l-Immunitajiet tal-Komunitajiet japplikaw[9] mit-taxxi federali, kantonali u komunali fuq is-salarji, il-pagi u l-emolumenti mħallsa lilhom mill-Komunità u soġġetti għal taxxa interna għall-benefiċċju tagħha. Għall-għanijiet tal-applikazzjoni tal-Artikolu 13 tal-Protokoll, l-Isvizzera mhix meqjusa bħala Stat Membru skont il-punt 1 ta’ din l-Appendiċi. L-uffiċjali u l-impjegati oħra tal-Uffiċċju ta' Appoġġ, kif ukoll il-membri tal-familja tagħhom li qegħdin fis-sistema tas-sigurtà soċjali applikabbli għall-uffiċjali u l-impjegati oħra tal-UE, mhumiex obbligatorjament suġġetti għas-sistema tas-sigurtà soċjali Svizzera. Il-Qorti tal-Ġustizzja tal-Unjoni Ewropea għandu jkollha ġuriżdizzjoni esklussiva fuq il-kwistjonijiet kollha rigward ir-relazzjonijiet bejn l-Uffiċċju ta' Appoġġ jew il-Kummissjoni Ewropea u l-persunal tagħha fir-rigward tal-applikazzjoni tar-Regolamenti tal-Persunal għall-Uffiċjali u l-Kondizzjonijiet tal-Impjieg applikabbli għall-aġenti l-oħra tal-Unjoni Ewropea u d-dispożizzjonijiet l-oħrajn tal-Liġi tal-UE li jistabbilixxu l-kundizzjonijiet tax-xogħol. ANNESS III Kontroll finanzjarju fir-rigward tal-parteċipanti Svizzeri tal-Uffiċċju ta' Appoġġ Artikolu 1 Komunikazzjoni diretta L-Uffiċċju ta' Appoġġ u l-Kummissjoni Ewropea għandhom jikkomunikaw direttament mal-persuni jew l-entitajiet kollha stabbiliti fl-Isvizzera li jipparteċipaw fl-attivitajiet tal-Uffiċċju ta' Appoġġ bħala kuntratturi, parteċipanti fil-programmi tal-Uffiċċju ta' Appoġġ destinatarji ta’ pagamenti mill-baġit tal-Uffiċċju ta' Appoġġ jew tal-UE jew sottokuntratturi. Dawn il-persuni jistgħu jitrażmettu direttament lill-Kummissjoni Ewropea u lill-Uffiċċju ta' Appoġġ kwalunkwe informazzjoni jew dokumentazzjoni rilevanti li huma meħtieġa li jibagħtu skont l-istrumenti msemmija f’dan l-Arranġament, il-kuntratti jew il-ftehimiet konklużi kif ukoll id-deċiżjonijiet adottati fil-kuntest ta’ dawn l-istrumenti. Artikolu 2 Eżerċizzji tal-awditjar 1. Skont ir-Regolament (KE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill[10], ir-Regolament tal-Kummissjoni (KE, Euratom) Nru 2343/2002 tat-23 ta' Diċembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej[11] kif ukoll l-istrumenti l-oħra msemmija f'dan l-Arranġament, il-kuntratti jew il-ftehimiet konklużi u d-deċiżjonijiet meħuda mal-benefiċjarji stabbiliti fl-Isvizzera jistgħu jipprevedu t-twettiq fi kwalunkwe mument ta' eżerċizzji tal-awditjar xjentifiċi, finanzjarji, teknoloġiċi jew ta' xort'oħra fis-sedi tagħhom u tas-sottokuntratturi tagħhom minn impjegati tal-Uffiċċju ta' Appoġġ u tal-Kummissjoni Ewropea jew minn persuni oħra awtorizzati mill-uffiċċju ta' Appoġġ u mill-Kummissjoni Ewropea. 2. L-uffiċjali tal-Uffiċċju ta' Appoġġ u tal-Kummissjoni Ewropea u l-persuni l-oħra inkarigati mill-uffiċċju ta' Appoġġ u mill-Kummissjoni Ewropea għandu jkollhom aċċess xieraq għas-siti, ix-xogħlijiet u d-dokumenti, kif ukoll għall-informazzjoni kollha neċessarja, inklużi dawk f’format elettroniku, biex iwettqu eżerċizzji tal-awditjar bħal dawn. Dan id-dritt għall-aċċess għandu jiġi espliċitament stipulat fil-kuntratti jew fil-ftehimiet konklużi għall-implimentazzjoni tal-istrumenti msemmija f’dan l-Arranġament. 3. Il-Qorti Ewropea tal-Awdituri għandha l-istess drittijiet bħal dawk tal-Kummissjoni Ewropea. 4. L-eżerċizzji tal-awditjar jistgħu jseħħu sa ħames snin wara l-iskadenza ta' dan l-Arranġament jew skont il-kundizzjonijiet previsti mill-kuntratti jew mill-ftehimiet jew mid-deċiżjonijiet meħuda. 5. L-Uffiċċju tal-Awditjar Federali Svizzeru għandu jkun infurmat bil-quddiem bl-eżerċizzji tal-awditjar li jsiru fit-territorju Svizzeru. Din l-informazzjoni mhijiex kundizzjoni legali għat-twettiq tal-eżerċizzji tal-awditjar. Artikolu 3 Kontrolli fuq il-post 1. Skont dan l-Arranġament, il-Kummissjoni Ewropea (OLAF) hija awtorizzata biex twettaq verifiki u spezzjonijiet fuq il-post fit-territorju Svizzeru, skont it-termini u l-kundizzjonijiet stipulati fir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra[12]. 2. Il-kontrolli u l-ispezzjonijiet fuq il-post jitħejjew u jitmexxew mill-Kummissjoni Ewropea b’kollaborazzjoni mill-qrib mal-Uffiċċju Federali tal-Awditjar Svizzeru u mal-awtoritajiet Svizzeri kompetenti oħra maħtura minnu, li għandhom ikunu informati fil-ħin dwar l-oġġettiv, l-għan u l-bażi ġuridika tal-kontrolli u l-ispezzjonijiet, sabiex ikunu jistgħu jagħtu l-għajnuna meħtieġa. Għal dan il-għan, l-uffiċjali tal-awtoritajiet Svizzeri kompetenti jistgħu jipparteċipaw fil-kontrolli u fl-ispezzjonijiet fuq il-post. 3. Jekk l-awtoritajiet Svizzeri kkonċernati jkunu jixtiequ hekk, il-kontrolli u l-ispezzjonijiet fuq il-post jistgħu jitwettqu b’mod konġunt mill-Kummissjoni Ewropea u minnhom. 4. Meta l-parteċipanti fil-programm jirreżistu kontrolli jew spezzjoni fuq il-post, l-awtoritajiet Svizzeri, filwaqt li jaġixxu f’konformità mar-regoli nazzjonali, għandhom jagħtu l-assistenza meħtieġa lill-ispetturi tal-Kummissjoni Ewropea, biex jaqdu dmirijiethom fit-twettiq ta’ kontrolli jew spezzjoni fuq il-post. 5. Il-Kummissjoni Ewropea għandha tirrapporta, mill-aktar fis possibbli, lill-Uffiċċju tal-Awditjar Federali Svizzeru, dwar kull fatt jew suspett relatat ma' irregolarità li tkun saret taf bih waqt it-twettiq tal-verifika jew l-ispezzjoni fuq il-post. F’kull każ, il-Kummissjoni Ewropea għandha tinforma lill-awtorità msemmija hawn fuq dwar ir-riżultati ta’ dawn il-verifiki u spezzjonijiet. Artikolu 4 Informazzjoni u konsultazzjoni 1. Għall-għanijiet tal-implimentazzjoni korretta ta’ dan l-Anness, l-awtoritajiet Svizzeri u tal-UE kompetenti għandhom regolarment jaqsmu l-informazzjoni bejniethom u, fuq talba ta’ waħda mill-Partijiet Kontraenti għandhom iwettqu konsultazzjonijiet. 2. L-awtoritajiet kompetenti Svizzeri għandhom jinformaw mingħajr dewmien lill-Uffiċċju ta' Appoġġ u l-Kummissjoni Ewropea bi kwalunkwe fatt jew suspett li jkunu saru jafu bih dwar irregolaritajiet marbuta mal-konklużjoni u l-implimentazzjoni tal-kuntratti jew tal-ftehimiet konklużi f’applikazzjoni tal-istrumenti msemmija f’dan l-Arranġament. Artikolu 5 Kunfidenzjalità L-informazzjoni kkomunikata jew miksuba f’kull forma skont dan l-Anness għandha tkun koperta bis-segretezza professjonali u mħarsa bl-istess mod bħalma tkun imħarsa informazzjoni simili mil-liġi Svizzera u mid-dispożizzjonijiet korrispondenti applikabbli għall-istituzzjonijiet tal-UE. Din l-informazzjoni ma tiġix ikkomunikata lil persuni oħrajn ħlief dawk li fi ħdan l-istituzzjonijiet tal-UE, fl-Istati Membri jew fl-Isvizzera, li l-funzjonijiet tagħhom jirrikjedu li jkunu jafuha, u lanqas ma tista’ tintuża għal għanijiet oħrajn ħlief dawk li jservu biex jiżguraw il-protezzjoni effettiva tal-interessi finanzjarji tal-Partijiet Kontraenti. Artikolu 6 Miżuri u sanzjonijiet amministrattivi Mingħajr preġudizzju għall-applikazzjoni tal-liġi kriminali Svizzera, jistgħu jiġu imposti miżuri amministrattivi u penalitajiet mill-Uffiċċju ta' Appoġġ jew il-Kummissjoni Ewropea skont ir-Regolament (UE Euratom) Nru 966/2012 tal-Parlament u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE Euratom) Nru 1605/2002[13] u r-Regolament Delegat tal-Kunsill (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni[14] u bir-Regolament tal-Kunsill (KE Euratom) Nru 2988/95 tat-18 ta' Diċembru dwar il-protezzjoni tal-interessi finanzjarji tal-Komunità Ewropea[15]. Artikolu 7 Irkupru u infurzar Id-deċiżjonijiet meħuda mill-Uffiċċju ta' Appoġġ jew mill-Kummissjoni Ewropea fil-kamp ta’ applikazzzjoni ta’ dan l-Arranġament li jimponu obbligu finanzjarju fuq persuni apparti mill-Istati, għandhom ikunu infurzabbli fl-Isvizzera. L-ordni tal-infurzar għandu jinħareġ, mingħajr l-ebda kontroll ieħor għajr għall-verifika tal-awtentiċità tal-att, mill-awtorità maħtura mill-gvern Svizzeru, li għandu jinforma lill-Uffiċċju ta' Appoġġ jew lill-Kummissjoni b’dan. L-infurzar għandu jseħħ f'konformità mar-regoli ta' proċedura Svizzeri. Il-legalità tad-deċiżjoni ta' infurzar għandha tkun suġġetta għall-kontroll mill-Qorti tal-Ġustizzja tal-Unjoni Ewropea. Is-sentenzi tal-Qorti tal-Ġustizzja tal-Unjoni Ewropea maqtugħa skont klawsola ta’ arbitraġġ, huma infurzabbli fuq l-istess termini. [1] Ir-Regolament (UE) Nru 439/2010 tal-Parlament Ewropew u tal-Kunsill tad-19 ta' Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil; ĠU L 132/11 tad-29.05.2010. [2] ĠU L 132/11 tad-29.05.2010 [3] ĠU L 132, 29.5.2010, p. 11. [4] ĠU L 53, 27.2.2008, p. 5. [5] Id-Deċiżjoni tal-Kummissjoni tas-26 ta' Lulju 2000 skont id-Direttiva 95/46/KE tal-Parlament Ewropew u tal-Kunsill dwar il-protezzjoni adegwata ta' data personali pprovduta fl-Isvizzera ĠU L 215, tal-25.8.2000, p. 1. [6] ĠU L 8, 12.1.2011, p. 1. [7] ĠU L 53, 27.2.2008, p. 5. [8] ĠU L 298, 26.10.2012, p. 1. [9] ĠU L 74, 27.3.1969, p. 1, kif emendat l-aħħar bir-Regolament tal-Kunsill (KE) Nru 371/2009, ĠU L 121, 15.5.2009, p. 1. [10] ĠU L 298, 26.10.2012, p. 1. [11] ĠU L 357, 31.12.2002 p. 72, kif emendat l-aħħar mir-Regolament tal-Kummissjoni (KE, Euratom) Nru 652/2008 ĠU L 181, 10.7.2008, p. 23. [12] ĠU L 292, 15.11.1996, p. 2. [13] ĠU L 298, 26.10.2012, p. 1. [14] ĠU L 362, 31.12.2012, p. 1. [15] ĠU L 312, 23.12.1995, p. 1.